PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Vyhlásenie o odmietnutí zodpovednosti: Táto správa je záväzná iba pre útvary Komisie, ktoré sa podieľajú na jej príprave, a nepredurčuje konečnú podobu akéhokoľvek rozhodnutia prijatého Komisiou Sprievodný dokument Návrh smernice Európskeho parlamentu a Rady o harmonizácii právnych predpisov členských štátov týkajúcich sa sprístupňovania rádiových zariadení na trhu /* SWD/2012/0300 final */





PRACOVNÝ DOKUMENT ÚTVAROV KOMISIE ZHRNUTIE POSÚDENIA VPLYVU Vyhlásenie o odmietnutí zodpovednosti: Táto správa je záväzná iba pre útvary Komisie, ktoré sa podieľajú na jej príprave, a nepredurčuje konečnú podobu akéhokoľvek rozhodnutia prijatého Komisiou Sprievodný dokument Návrh smernice Európskeho parlamentu a Rady o harmonizácii právnych predpisov členských štátov týkajúcich sa sprístupňovania rádiových zariadení na trhu Úvod Táto súhrnná správa o posúdení vplyvu sa týka možnej revízie smernice 1999/5/ES o rádiovom zariadení a koncových telekomunikačných zariadeniach (ďalej len „smernica R&TTE[1])[2]. Hodnota trhu, na ktorý sa táto smernica vzťahuje, sa odhaduje na 63 miliárd EUR (údaj z roku 2007), okrem iného ide o mobilné telefóny, vysielače mobilných sietí a telefóny pre pevné linky[3]. Smernica na úrovni EÚ harmonizuje regulačné požiadavky na ochranu zdravia a bezpečnosť, elektromagnetickú kompatibilitu a predchádzanie škodlivému rušeniu. 1. Vymedzenie problému 1.1. Nízka úroveň zhody Bola konštatovaná nízka miera súladu s požiadavkami smernice. Z dostupných dôkazov od orgánov dohľadu nad trhom v EÚ vyplýva, že miera súladu so základnými požiadavkami sa pohybuje vo výške od 28 % do 56 %, kým v prípade súladu s administratívnymi požiadavkami sú tieto hodnoty ešte nižšie. Účinnému presadzovaniu zo strany orgánov dohľadu nad trhom výrazne bráni obmedzená vysledovateľnosť výrobkov a výrobcov. V prípade, že sa nedá nájsť fungujúci kontaktný bod, orgány dohľadu nad trhom sú nútené prejsť celým distribučným reťazcom s cieľom kontaktovať osobu zodpovednú za uvedenie výrobku na trh EÚ. Smernica je tiež často nejednoznačná a zbytočne zložitá (pozri bod 2.2), pričom výrobcovia musia vynaložiť pomerne veľké úsilie, aby pochopili svoje povinnosti. 1.2. Problémy týkajúce sa právnych ustanovení smernice Smernica sa považuje za príliš zložitú a nejednoznačnú. Medzi otázky s rozdielnym výkladom patrí: · či sa základná požiadavka uvedená v článku 3 ods. 2 („efektívne využívanie spektra...aby nedochádzalo ku škodlivému rušeniu“) týka len vysielačov alebo tiež prijímacieho výkonu rádiových zariadení, · rozlíšenie medzi povinnosťou umiestniť „výstražnú značku“ na výrobky, ktorých použitie podlieha obmedzeniam, a povinnosťou oznámiť uvedenie rádiového zariadenia fungujúceho v neharmonizovaných pásmach na trh. Tieto a ďalšie nejasnosti vedú k nejednotnému uplatňovaniu smernice a sú prekážkou pre vnútorný trh. Smernica taktiež obsahuje množstvo administratívnych ustanovení, pričom význam niektorých je sporný, napr. označenie CE, číslo notifikovaného orgánu a výstražná značka musia byť umiestnené na zariadení, obale a návode na použitie. 1.2.1. Problémy, pokiaľ ide o rozsah pôsobnosti smernice R&TTE Nie je jasné, ako uplatňovať smernicu na niektoré konkrétne kategórie zariadení, ako napr. zariadení, ktoré sa môžu upravovať softvérom a zostavy vytvorené z viacerých prvkov. Na základe smernice nie je možné požadovať, aby bolo zariadenie interoperabilné s príslušenstvom, ako napr. s nabíjačkami. Keďže chýbajú dobrovoľné dohody v rámci výrobného odvetvia?, nedostatočná interoperabilita spôsobuje používateľom problémy a vedie k tvorbe zbytočného odpadu[4]. Prijímače (napr. prijímače GPS alebo Galileo) sú vo všeobecnosti do rozsahu pôsobnosti smernice zahrnuté. Prijímače rozhlasového a televízneho vysielania a tiež nekomunikujúce rádiové vysielače (napr. bezdrôtové nabíjačky) sú z rozsahu pôsobnosti tejto smernice vyňaté, a vzťahuje sa na ne smernica o elektromagnetickej kompatibilite[5]. Odlišné právne požiadavky pre podobné zariadenia spôsobujú právnu neistotu. 1.3. Regulačné prekážky brániace vstupu inovatívnych rádiových zariadení na trh Podmienkou vstupu nových rádiových technológií na trh je zhoda so smernicou R&TTE, pričom sa objavujú dva problémy: · prílišné meškanie pri príprave harmonizovaných noriem (až niekoľko rokov) a pri uverejňovaní odkazov v Úradnom vestníku EÚ[6] (až jeden rok), · ťažkosti pri získavaní stanovísk notifikovaných orgánov, v prípade, že neexistujú schválené pravidlá využívania frekvenčného spektra. Ďalšie problémy, ktoré majú vplyv na vstup inovácií na trh, nepatria do rozsahu pôsobnosti smernice R&TTE a zahŕňajú nedostatočnú harmonizáciu spektra v EÚ a relatívne dlhý, zložitý a neistý proces prerozdelenia využitia spektra. 1.4. Koho sa problém týka · používateľov zariadení R&TTE, verejných služieb a vo všeobecnosti občanov, pretože sú vystavení nevyhovujúcim zariadeniam. · výrobcov zasiahnutých narušením hospodárskej súťaže výrobkami, ktoré nie sú v zhode, zložitosťou a nejednoznačnosťou smernice a ťažkosťami pri uvádzaní inovácií na trh. · orgánov dohľadu nad trhom, ktoré majú problémy účinne presadzovať smernicu a problémy s právnou neistotou. 2. Analýza subsidiarity Jednotný trh je podľa článku 4 Zmluvy o fungovaní Európskej únie (ďalej len „ZFEÚ“) oblasťou so „spoločnými právomocami“. Základom revidovanej smernice budú články 26 (vnútorný trh) a 114 (aproximácia práva) ZFEÚ. Opatrenie na úrovni EÚ je potrebné, aby sa mohli prispôsobiť, objasniť alebo zjednodušiť ustanovenia, ktoré tvoria základ jednotného trhu v tejto oblasti. Samotné členské štáty takéto opatrenia vykonať nemôžu. Prípadná nová povinnosť registrovať výrobcov a/alebo výrobky (možnosti A2, A3, A4) na úrovni EÚ by ovplyvnila celý trh EÚ, pričom jej výhody v porovnaní s podobnými opatreniami na vnútroštátnej úrovni sú zrejmé. Možnosť C2, ktorá sa týka regulácie spektra, čo je oblasť prevažne v právomoci členských štátov, sa rozoberá ďalej. V prípade ďalších možností sú právo EÚ konať a pridaná hodnota opatrenia na úrovni EÚ nesporné. 3. Ciele Cieľom preskúmania smernice R&TTE je zabezpečiť lepšie vykonávanie základných požiadaviek tejto smernice. Musí zachovať a zlepšiť jednotný trh, odstrániť zbytočné náklady a záťaž, najmä v prípade MSP a podporovať inováciu. Má tieto špecifické a operačné ciele: A Zlepšiť presadzovanie smernice a súlad s ňou: · sprísniť povinnosti hospodárskych subjektov a poskytnúť orgánom dohľadu nad trhom lepšie právne nástroje, najmä pokiaľ ide o vysledovateľnosť výrobkov. B Poskytnúť pevný právny základ na vykonávanie základných požiadaviek: · objasniť, zjednodušiť alebo zrušiť množstvo ustanovení a administratívnych povinností, zlepšiť súdržnosť s ďalšími právnymi predpismi EÚ, · uľahčiť uplatňovanie smernice v prípade niektorých špecifických technológií, umožniť harmonizáciu rozhraní medzi zariadeniami a príslušenstvom, · zahrnúť do pôsobnosti smernice všetky zariadenia, ktorých sa týka predchádzanie škodlivému rušeniu. C Odstrániť regulačné prekážky, ktoré bránia vstupu inovatívnych rádiových zariadení na trh: · zjednodušiť regulačné rozhodovanie a znížiť s ním spojené meškanie. 4. Možnosti politiky 4.1. Možnosti týkajúce sa cieľa A - možnosť A0 je zachovanie súčasného stavu, - možnosť A1 zahŕňa zosúladenie s novým právnym rámcom na uvádzanie výrobkov, - možnosť A2 zahŕňa možnosť A1 plus povinnosť výrobcov uvádzať v centrálnom registračnom systéme EÚ svoje kontaktné údaje. Všetky výrobky uvádzané na trh EÚ budú označené jedinečným registračným číslom spoločnosti, - možnosť A3 zahŕňa možnosť A1 plus povinnosť výrobcu zaregistrovať v centrálnom registračnom systéme EÚ každý nový typ výrobku a nahrať časť technickej dokumentácie. Každý výrobok bude označený svojím špecifickým registračným číslom, - možnosť A4 zahŕňa možnosť A1 plus možnosť, aby Komisia, na základe delegovaných právomoci, zaviedla registráciu výrobkov ako v možnosti A3 v prípade niektorých špecifických kategórií zariadení, kde nebola dosiahnutá vysoká miera súladu. 4.2. Možnosti týkajúce sa cieľa B – možnosť B0 je zachovanie súčasného stavu, – možnosť B1 zahŕňa zosúladenie definícií a povinností zo smernice s novým právnym rámcom pre vnútorný trh s tovarom, objasnenie súčasných problematických ustanovení na základe aktuálneho znenia príručky na vykonávanie smernice a zjednodušenie niektorých administratívnych povinností, – možnosť B2 zahŕňa možnosť B1 plus zavedenie dodatočných ustanovení týkajúcich sa niektorých špecifických technológií, novú požiadavku na interoperabilitu s príslušenstvom a rozšírenie rozsahu pôsobnosti na všetky rádiové vysielače a prijímače, – možnosť B3 zahŕňa možnosť B1, zavedenie dodatočných ustanovení týkajúcich sa niektorých špecifických technológií, obmedzenie rozsahu pôsobnosti smernice len na rádiové vysielače a splnomocnenie pre Komisiu s cieľom uľahčiť uplatňovanie smernice a venovať sa interoperabilite s príslušenstvom. 4.3. Možnosti týkajúce sa cieľa C – možnosť C0 nezahŕňa žiadne nové opatrenie EÚ, – možnosť C1 zahŕňa nelegislatívne opatrenia: zriadiť jedno kontaktné miesto pre celú EÚ na podávanie žiadostí o experimentálne licencie na používanie rádiových zariadení, akčný plán na zlepšenie spolupráce medzi regulačnými orgánmi, notifikovanými a normalizačnými subjektmi a informačnú kampaň zameranú na spoločnosti a MSP týkajúcu sa regulačného rámca pre rádiové zariadenia, – možnosť C2 zahŕňa možnosť C1 a dve právne zmeny: vytvorenie špeciálnej kategórie notifikovaných subjektov zameriavajúcich sa na inovatívnejšie rádiové zariadenia, a zriadenie centrálneho subjektu, ktorý bude mať v rámci EÚ právomoc povoliť uvedenie a používanie obmedzeného počtu rádiových zariadení na trh v rámci presne vymedzených geografických oblastí a časových období. 5. Posúdenie vplyvov Všetky možnosti sa posudzujú z hľadiska účinnosti pri dosahovaní cieľov. Očakáva sa, že zvýšenie súladu prinesie pozitívne spoločenské vplyvy, t.j. zvýšenie ochrany zdravia a bezpečnosti a lepšie fungovanie zariadení, čo sa pozitívne prejaví u spotrebiteľov, v rámci podnikov aj verejných služieb. Hospodárske dôsledky sa týkajú fungovania vnútorného trhu, efektívneho využívania frekvenčného spektra a administratívnych nákladov, ktoré vzniknú v dôsledku smernice, a niekoľkých inovatívnych aspektov. Nebol zistený výrazný špecifický vplyv na MSP. 5.1. Možnosti týkajúce sa cieľa A: zlepšiť presadzovanie smernice a súlad s ňou Približne polovica členských štátov a väčšina hospodárskych subjektov[7] očakáva, že zosúladenie s novým právnym rámcom (možnosť 1) prinesie pozitívnu zmenu, pokiaľ ide o zabezpečenie súladu v oblasti rádiových a koncových telekomunikačných zariadení. Väčšina orgánov dohľadu nad trhom sa domnieva, že dodatočný vplyv možnosti A2 na účinnosť presadzovania a na zabezpečenie súladu by mal byť pozitívny, ale obmedzený. Možnosť A3 prináša dodatočný nástroj na presadzovanie, ktorý umožňuje rýchly prístup k technickej dokumentácii registrovaných výrobkov, on-line prístup ku kontaktným údajom vzťahujúcim sa na konkrétny výrobok a tým napomáha pri odstraňovaní prieťahov pri presadzovaní. Podľa odhadov jedného orgánu nad trhom by celková úspora času/zdrojov určených na dohľad nad trhom bola až 10 – 15 % a reakčný čas by sa skrátil o niekoľko týždňov. Možnosť A4 by na účinnosť mala mať rovnaký vplyv ako možnosť A3, pričom by sa zameriavala iba na problematické kategórie výrobkov. Negatívny vplyv možnosti A3 na administratívnu záťaž sa považuje za oveľa výraznejší ako v prípade iných možností. V rámci konzultácie v roku 2010 32 % respondentov (ale len 12 % MSP) ohodnotilo vplyv ako výrazný, v porovnaní s 10 % v prípade zosúladenia s novým právnym rámcom. Zdá sa, že v súčasnosti platná povinnosť vypracovať technickú dokumentáciu pred umiestnením výrobku na trh sa často nedodržuje. Pokiaľ by to tak bolo, dodatočná záťaž spojená so zhromažďovaním, formátovaním a nahrávaním týchto informácií by bola veľmi obmedzená. V prípade možnosti A4 by sa dodatočné administratívne náklady týkali len tých kategórií výrobkov, ktoré by podliehali registrácii. Tieto a ďalšie vplyvy sú zhrnuté v tejto tabuľke: Tabuľka 1. Súhrnná tabuľka porovnávajúca možnosti týkajúce sa cieľa D || Účinnosť dosahovania cieľa A || Náklady a účinnosť || Súdržnosť Možnosť A0 || 0 || 0 || 0 Možnosť A1 || +/++ Mierna až výrazná || - Zvýšenie administratívnych požiadaviek, najmä v prípade dovozcov a distribútorov || +++ Nový právny rámec zlepšuje súdržnosť s právnymi predpismi podľa nového prístupu Možnosť A2 || +/++ Obmedzený vplyv nad rámec možnosti A1 || -/+ Zo strany výrobcov vnímané ako malé zvýšenie záťaže Obmedzené zlepšenie efektivity orgánov dohľadu nad trhom || +++/- To isté ako v prípade nového právneho rámca/ mierny odklon od právnych predpisov podľa nového prístupu Možnosť A3 || +++ Dodatočný nástroj na účinné presadzovanie povinností a osvetu medzi podnikmi || --/++ Zo strany výrobcov vnímané ako výrazné zvýšenie záťaže Zvyšuje efektivitu orgánov dohľadu nad trhom Výška investície sa odhaduje na 300 000 EUR || +++/-- To isté ako v prípade nového právneho rámca/ odklon od právnych predpisov podľa nového prístupu Možnosť A4 || ++ Dodatočný nástroj len pre problematické kategórie || -/+++ Menšie zvýšenie záťaže pre výrobné odvetvie ako pri možnosti A3 Celkovo účinnejšia ako možnosť A3 || +++/- To isté ako v prípade nového právneho rámca/ v odôvodnených prípadoch odklon od právnych predpisov podľa nového prístupu 5.2. Možnosti týkajúce sa cieľa B: poskytnúť pevný právny základ na vykonávanie základných požiadaviek Tabuľka 2. Súhrnná tabuľka porovnávajúca možnosti týkajúce sa cieľa B || Účinnosť dosahovania cieľa B || Vedľajšie účinky || Náklady a účinnosť || Súdržnosť Možnosť B0 || 0 || 0 || 0 || 0 Možnosť B1 || ++ - výrazné objasnenie || + - zlepšenie súladu so smernicou (cieľ A) || ++ Určité zníženie administratívnych požiadaviek || ++ - zlepšuje súdržnosť s ďalšími právnymi predpismi EÚ Možnosť B2 || ++/- - objasňuje uplatňovanie smernice v prípade špecifických technológií - je možné, že všeobecná požiadavka na interoperabilitu s príslušenstvom nebude uplatniteľná - zvyšuje právnu istotu – všetky prijímače zaradené do rozsahu pôsobnosti smernice R&TTE - zvyšuje ochranu frekvenčného spektra – všetky rádiové vysielače zaradené do rozsahu pôsobnosti smernice R&TTE || +/- - vyššia účinnosť pri využívaní frekvenčného spektra dosiahnutá prostredníctvom regulačných požiadaviek na prijímače - je možné, že všeobecná požiadavka na interoperabilitu s príslušenstvom môže brániť inováciám || -- - dodatočné náklady z dôvodu povinnosti na všeobecnú interoperabilitu - niektoré dodatočné náklady na prijímače a nekomunikujúce rádiové vysielače || Možnosť B3 || +++ - Komisia má právomoc reagovať na budúce technologické/trhové/právne problémy - zvyšuje právnu istotu: všetky prijímače a koncové zariadenia pre pevné siete v rozsahu pôsobnosti smernice o elektromagnetickej kompatibilite - zlepšuje ochranu frekvenčného spektra: všetky rádiové vysielače v rozsahu pôsobnosti smernice R&TTE || - - výkon prijímačov je ponechaný na dobrovoľné normy - základné požiadavky v článku 3.3 sa neuplatňujú na zariadenia určené výlučne na prijímanie, t.j. na prijímače Galileo || +/- - určité dodatočné náklady v prípade nekomunikujúcich rádiových vysielačov - určité zníženie nákladov v prípade zariadení určených len na prijímanie a koncových zariadení pre pevné siete || ++ - zlepšuje súdržnosť s ďalšími právnymi predpismi EÚ o hospodárskej súťaži - vykonávacie právomoci uľahčujú jednotné uplatňovanie smernice v celej EÚ 5.3. Možnosti týkajúce sa cieľa C: odstrániť regulačné prekážky brániace inovácii v oblasti rádiových zariadení Očakáva sa, že možnosť C1 zlepší informovanosť o regulácii medzi podnikmi, uľahčí úlohu notifikovaných subjektov pri posudzovaní inovatívnych výrobkov a povedie k určitému odstránenie prieťahov, ku ktorým dochádza pri zosúlaďovaní nových výrobkov s regulačným rámcom. Centrálny subjekt EÚ uvedený v možnosti C2 by v prípade inovatívnych výrobkov skrátil čas potrebný na uvedenie na trh, v niektorých prípadoch až o 1 – 2 roky. Výrobné odvetvie nie je ochotné investovať na základe dočasných povolení. Tento centrálny subjekt EÚ by bolo potrebné personálne obsadiť, odhaduje sa minimálne 10 pracovníkov na plný pracovný čas[8]. Jeho právomoci vzbudzujú otázky súvisiace s kompetenciami jednotlivých štátov v tejto oblasti. Tento a ďalšie vplyvy sú zhrnuté v tejto tabuľke: Tabuľka 3. Súhrnná tabuľka porovnávajúca možnosti týkajúce sa cieľa C || Účinnosť dosahovania cieľa C || Vedľajšie účinky || Náklady a účinnosť || Súdržnosť Možnosť C0 || 0 || 0 || 0 || 0 Možnosť C1 || + - postupné zlepšovanie regulačných prieťahov pri vstupe na trh || || + - postupné zlepšovanie účinnosti || + - zlepšuje súdržnosť súčasného inštitucionálneho rámca Možnosť C2 || +/++ - zlepšuje dôveryhodnosť stanovísk „špeciálnych“ notifikovaných subjektov - výrazné skrátenie regulačných prieťahov pri vstupe na trh - dočasné povolenia nie sú z hľadiska investícií atraktívne || -- - špeciálna kategória notifikovaných subjektov môže narušiť hospodársku súťaž medzi notifikovanými subjektmi - ťažkosti pri rušení dočasných povolení || -- Vysoké náklady: - realizácia novej akreditácie špeciálnej kategórie notifikovaných orgánov - zriadenie nového kompetenčného centra - značné výdaje na stiahnutie schválených zariadení || -- - dvojitý režim pre povolenia - vzbudzuje otázky v súvislosti so subsidiaritou 6. Porovnanie možností. Uprednostňovaná možnosť Možnosť A1 by mala priniesť zvýšenie súladu, pričom zvýšenie administratívnych nákladov by bolo obmedzené. Registrácia výrobcov podľa možnosti A2 by predstavovala len obmedzený prínos. Úplná registrácia výrobkov podľa možnosti A3 je účinným dodatočným nástrojom na zlepšovanie účinnosti dohľadu nad trhom, ale výrobné odvetvie ju vníma ako značnú dodatočnú záťaž. Možnosť A4 poskytuje flexibilný a primeraný prístup: zosúladiť s novým právnym rámcom, a zaviesť registráciu výrobkov v niektorých konkrétnych kategóriách výrobkov, kde si to zabezpečenie súladu vyžaduje. Možnosť A4 je preto uprednostňovanou možnosťou týkajúcou sa cieľa A. Prostredníctvom možnosti B1 sa dosahuje objasnenie, zjednodušenie zníženie záťaže a zlepšenie súdržnosti. Možnosťou B2 sa ďalej objasňuje a zlepšuje právny základ v prípade niektorých špecifických technológií, rádiových vysielačov a prijímačov. Požiadavky na prijímací výkon prinášajú zvýšenú účinnosť pri používaní frekvenčného spektra, ale predstavujú dodatočné náklady. Možnosť B3 umožňuje objasniť uplatňovanie smernice v súčasných a budúcich špecifických prípadoch, stanovuje jasné kritériá pre svoju oblasť pôsobnosti v súvislosti so smernicou o elektromagnetickej kompatibilite a znižuje alebo eliminuje náklady. Možnosť B3 je preto uprednostňovanou možnosťou týkajúcou sa cieľa B. Možnosťou C1 sa postupne dosiahne skrátenie času potrebného na uvedenie na trh a zvýši sa efektivita v prípade hospodárskych subjektov, regulačných orgánov a iných subjektov. Možnosťou C2 sa skráti čas potrebný na uvedenie na trh, táto možnosť však obsahuje nezanedbateľné dodatočné náklady a takisto z inštitucionálneho hľadiska má svoje nevýhody. Možnosť C1 je preto uprednostňovanou možnosťou týkajúcou sa cieľa C. Očakáva sa, že z celkového hľadiska by táto kombinácia uprednostňovaných možností mala priniesť zvýšenie súladu a väčšiu právnu istotu, uplatňovanie smernice by malo byť jednoduchšie a konzistentnejšie a výsledkom by mal byť komplexnejší spôsob predchádzaniu škodlivému rušeniu, pričom by došlo len k obmedzenému zvýšeniu záťaže hospodárskych subjektov. Okrem synergie medzi možnosťami A4 a B3, ktoré sú vysvetlené v článku 7, sa neočakávajú žiadne ďalšie prejavy vzájomného pôsobenia medzi tromi prvkami uprednostňovanej možnosti. Preto sa nepovažuje za potrebné vykonať dodatočné podrobné posúdenie balíka. V posúdení vplyvu sa nepreukázalo, že vybrané možnosti by mohli viesť k neúmernej záťaži pre malé a stredné podniky. Neobjavili sa žiadne skutočnosti, ktoré by poukazovali na potrebu prijať špecifické opatrenia len pre MSP, aby sa zabezpečil súlad so zásadou proporcionality. 7. Monitorovanie a hodnotenie V tejto tabuľke sú zhrnuté kľúčové ukazovatele pokroku pri dosahovaní cieľov revízie tejto smernice: Tabuľka 4. Kľúčové ukazovatele pokroku || Ukazovateľ || Prístup Súlad || Miery zabezpečovania súladu || Pravidelné správy od členských štátov Administratívne zjednodušenie a právne úpravy || Spôsobené administratívne náklady a záťaž, počet ustanovení smernice považovaných za nejasné || Pravidelný kontakt so zainteresovanými stranami Regulačné prekážky brániace inováciám || Relatívna jednoduchosť zavádzania inovácií || Pravidelný kontakt so zainteresovanými stranami V súlade s návrhom by členské štáty mali povinnosť zasielať Komisii správy o uplatňovaní smernice každých 6 mesiacov, pričom by poskytovali informácie o miere súladu so smernicou. Komisia plánuje pravidelne preskúmavať vykonávanie tejto smernice a každých päť rokov podá o ňom správu Európskemu parlamentu a Rade. [1] R&TTE = Rádiové a koncové telekomunikačné zariadenia [2] Smernica 1999/5/ES, Ú. v. EÚ L 91, 7.4.1999, s. 10-28. [3] Nerádiová telekomunikačná infraštruktúra, napr. prepojovacie systémy, je vyňatá z rozsahu pôsobnosti smernice R&TTE. [4] http://ec.europa.eu/enterprise/sectors/rtte/chargers/index_en.htm [5] Smernica o elektromagnetickej kompatibilite, smernica 2004/108/ES. [6] Úradný vestník Európskej únie [7] V rámci verejnej konzultácie v roku 2010 71 % respondentov (orgány dohľadu nad trhom na túto otázku neodpovedali) očakávalo, že zosúladenie s novým právnym rámcom bude mať stredný až veľký vplyv, pokiaľ ide o súlad so smernicou. [8] Len pre príklad, ECO, sekretariát Európskej konferencie poštových a telekomunikačných administratív, zamestnáva 14 ľudí vrátane 7 odborníkov.